**Krudtuglens Sundheds og Trivselspolitik**

Krudtuglens sundheds og trivselspolitik er udarbejdet i samarbejde mellem personalet og Bestyrelsen, da sidstnævnte er den kontrollerende myndighed.

Fødevarer med voldsomt sukkerindhold, som fx pålægschokolade, syltetøj, saftevand, kager og des lige, serverer vi fra Krudtuglens side KUN ved vores fredagscafé, og ved specielle lejligheder, såsom Jul og andre højtider, fødselsdage og andre mærkedage.

Vi blander os normalt ikke i børnenes madpakker – men forbeholder os alligevel ret til at samtale med forældrene, hvis vi skønner at nogle børns madpakke er af en påfaldende dårlig kvalitet.

Derudover har vi løbende mange aktiviteter med sport og bevægelse, som vi tilbyder børnene, og indgår dertil i et større sportssamarbejde med stævner, mm sammen med de øvrige fritidshjem på Amager.

Den psykiske trivsel forsøger vi at fremme bla. ved vores opbygning, som ikke er stueopdelt, men baseret på frie valg, med så megen selv-og-medbestemmelse som muligt som omdrejningspunkt, med lydhørhed overfor børnenes interesser. Dertil har vi børnemøder, hvor børnene i et mindre forum kan komme til orde med deres oplevelser og ønsker, og en løbende kontrol med vores kontakt til de enkelte børn.

Når en gruppe præges af dårligt sprog og dårlig adfærd arbejder vi med den berørte gruppe, som vi f. eks. i en periode kan kalde sammen til nogle små møder, hvor vi diskuterer situationen og arbejder hen imod en løsning. I grelle tilfælde indkaldes de berørte børns, forældre, hvor vi i et samarbejde udfærdiger en handlingsplan over børnene videre arbejde med, at få integrerede værktøjer til brug for konfliktløsning.

Dertil indkalder vi forældre til samtale, hvis vi er bekymret over et barns trivsel og forældrene kan indkalde os.